Jesusqa huk kutinmi apostolninkunawan kushka kashaspa,
paykunata khaynata kamachiran:
—Jerusalén llaqtamantaqa aman ripunkichishchu.
Aswanqa Diospa prometesqan Santo Espirituta chashkinaykichiskaman suyankichis.
Noqaqa chay Santo Espiritumantan rimapayaraykichishña
khaynata:
“Bautizaq Juanqa unullawanmi bautizaran.
Ichaqa qankunan Santo Espirituwan kay pisi pꞌunchawkunallapi bautizasqa kankichis”,
nispa.
Jesusqa apostolninkunawanmi kushka huñunasqa kasharan.
Hinaqtinmi apostolninkunaqa Jesusta tapuranku khaynata:
—Señor,
¿qanri kay pꞌunchawkunapichu (Roma nacionmanta kamachikuqkunata vencespayki),
kay Israel nación llaqtaykupi reyniyku kankí?
nispanku.
Hinaqtinmi Jesusqa apostolninkunata contestaspa niran:
—Manan qankunamanchu tupasunkichis ima pꞌunchawtachus chaykuna pasananmanta yachanaykichispaqqa.
Aswanqa ancha atiyniyoq Dios Taytallaymi yachan ima tiempopichus otaq ima pꞌunchawtachus chaykuna pasananmantaqa.
Ichaqa Santo Espíritu qankunaman hamuqtinmi,
atiyta chashkinkichis.
Hinaspan qankunaqa testigoykuna kankichis:
kay Jerusalén llaqtapi,
Judea provinciapi,
Samaria provinciapi,
hinallataq kay pachapi llapallan llaqtakunapipas,
runakunaman noqamanta willamunaykichispaq,
nispa.
Chaykunata rimayta tukuruspanmi,
apostolninkuna rikushaqtin,
Jesusqa hanaq pacha cieloman ripuran.
Chaymi phuyu ukhuman chinkaykuqtin,
apostolninkunaqa manaña rikurankuñachu.
Hinaqtinmi Jesuspa apostolninkuna alto cielota qawallashaqtinkuraq,
ishkay runakuna yuraq pꞌachayoqkama apostolkunapa ladonkupi qonqayllamanta rikhuriykuran.
Hinaspan apostolkunata niranku:
—Galilea provincia lawmanta runakuna,
¿imanaqtintaq qankunari alto cielota qawashankichís?
Imaynan Jesuspa hanaq pachaman ripusqanta kunan rikushankichis,
saynallataqmi Jesusqa huk pꞌunchaw hanaq pachamanta kay pachaman kutimunqa,
nispa.